Document ID: 31999R1454

ΚΑΝΟΝΙΣΜΟΣ (ΕΚ) αριθ. 1454/1999 ΤΗΣ ΕΠΙΤΡΟΠΗΣ
της 1ης Ιουλίου 1999
για παρέκκλιση από τον κανονισμό (ΕΟΚ) αριθ. 3887/92 για τις λεπτομέρειες εφαρμογής του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3508/92 του Συμβουλίου, της 27ης Νοεμβρίου 1992, για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων(1), όπως τροποποιήθηκε τελευταία από τον κανονισμό (ΕΚ) αριθ. 1036/1999(2), και ιδίως το άρθρο 12,
Εκτιμώντας:
(1) ότι ορισμένες περιφέρειες της Γερμανίας και της Αυστρίας επλήγησαν κατά τη διάρκεια του Μαΐου 1999, από πλημμύρες εξαιρετικής έντασης· ότι, οι πλημμύρες δεν επέτρεψαν την οικονομικώς βιώσιμη σπορά στις περιοχές αυτές για πλήθος παραγωγών· ότι μία τέτοια κατάσταση είναι ικανή να προκαλέσει στους πληττόμενους παραγωγούς σοβαρότατη απώλεια εισοδημάτων από την εκμετάλλευσή τους, συμπεριλαμβανομένων των αντισταθμιστικών πληρωμών·
(2) ότι, προκειμένου να μετριασθούν οι συνέπειες για τους επίμαχους παραγωγούς, θα πρέπει να προβλεφθεί δυνατότητα επίσης τροποποίησης, κατ' εξαίρεση για την περίοδο 1999/2000, των επιφανειών που δηλώνονται σε παύση καλλιέργειας·
(3) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση του άρθρου 4 παράγραφος 2 στοιχείο α) του κανονισμού (ΕΟΚ) αριθ. 3887/92(3), οι αιτήσεις για χορήγηση ενίσχυσης ως προς "εκτάσεις" που κατατίθενται πριν τις 15 Μαΐου 1999 για την περίοδο 1999/2000 στις περιφέρειες που αναφέρονται στο παράρτημα, δύνανται να τροποποιηθούν αφαιρώντας τις δηλούμενες επιφάνειες ως "αροτραίες καλλιέργειες" και προσθέτοντάς τες στις δηλούμενες επιφάνειες σε παύση καλλιέργειας, υπό τον όρο ότι οι υπόψη εκτάσεις έχουν πράγματι τεθεί εκτός παραγωγής από τις 15 Ιανουαρίου 1999.
Οι δηλώσεις τροποποίησης πρέπει να υποβληθούν το αργότερο έως τις 15 Ιουλίου 1999.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Ιουλίου 1999.

Labels: 4
19
5
6